গ্রামীণ ব্যাংকের ব্যবস্থাপনা পরিচালকের পদ থেকে ড. ইউনূসকে অপসারণ : বাংলাদেশের প্রথম নোবেলবিজয়ী বিশ্ববরেণ্য ব্যক্তিত্ব ড. মুহাম্মদ ইউনূসকে গ্রামীণ ব্যাংক থেকে অপসারণ ছিল সরকারের সমালোচিত সিদ্ধান্তগুলোর মধ্যে অন্যতম। ২০১১ সালের ২ মার্চ বাংলাদেশ ব্যাংকের এক আদেশবলে ড. ইউনূসকে তার হাতে গড়া প্রতিষ্ঠান গ্রামীণ ব্যাংকের ব্যবস্থাপনা পরিচালকের পদ থেকে সরিয়ে দেয়া হয়। সরকারের এই সিদ্ধান্তের বিরুদ্ধে ব্যাংকটির প্রতিষ্ঠাতা ড. মুহাম্মদ ইউনূস উচ্চ আদালতের আশ্রয় নিলেও রায় সরকারের পক্ষেই যায়। বাধ্য হয়ে তাকে গ্রামীণ ব্যাংক ছেড়ে যেতে হয়। ড. ইউনূসকে তার পদ থেকে সরিয়ে দেয়ার বিষয়টিকে অনেকেই রাজনৈতিক বলেও মন্তব্য করেন। সরকারের শীর্ষ ব্যক্তি তার ওপর ক্ষুব্ধ ছিলেন এমন কারণে ড. ইউনূসকে চলে যেতে হয়েছে বলেও সে সময় কথা উঠেছিল।